Komisijos komunikatas Europos parlamentui, Tarybai, Europos ekonomikos ir socialinių reikalų komitetui bei Regionu komitetui - Visuomenės sveikatos programos (2003–2008 m.) įgyvendinimo tarpinis įvertinimas /* KOM/2008/0484 galutinis */





[pic] | EUROPOS BENDRIJŲ KOMISIJA | Briuselis, 24.7.2008 KOM(2008) 484 galutinis KOMISIJOS KOMUNIKATAS EUROPOS PARLAMENTUI, TARYBAI, EUROPOS EKONOMIKOS IR SOCIALINIŲ REIKALŲ KOMITETUI BEI REGIONŲ KOMITETUI Visuomenės sveikatos programos (2003–2008 m.) įgyvendinimo tarpinis įvertinimas KOMISIJOS KOMUNIKATAS EUROPOS PARLAMENTUI, TARYBAI, EUROPOS EKONOMIKOS IR SOCIALINIŲ REIKALŲ KOMITETUI BEI REGIONŲ KOMITETUI Visuomenės sveikatos programos (2003–2008 m.) įgyvendinimo tarpinis įvertinimas (Tekstas svarbus EEE) ĮŽANGA Europos Parlamento ir Tarybos sprendimu, patvirtinančiu Bendrijos veiksmų visuomenės sveikatos srityje programą (2003–2008 m.)[1] (toliau – Sprendimas dėl programos), nustatyta šešerių metų visuomenės sveikatos programa, kuri turi būti įgyvendinama 2003 m. sausio 1 d. – 2008 m. gruodžio 31 d. Šio komunikato tikslas – pateikti pirmų trejų visuomenės sveikatos programos (2003–2008 m.) (toliau – programa) įgyvendinimo vertinimo išvadas. Būtinybė atlikti vertinimą grindžiama minėto sprendimo 12 straipsnio 3 dalimi, pagal kurią Europos Komisija turi pranešti vertinimo rezultatus Europos Parlamentui, Tarybai, Europos ekonomikos ir socialinių reikalų komitetui bei Regionų komitetui. Vertinimą atliko konkurso tvarka atrinktos konsultacinės bendrovės „RAND Europe“ nepriklausomi ekspertai. Visa vertinimo ataskaita pateikta internete Sveikatos ir vartotojų apsaugos GD svetainėje http://ec.europa.eu/health/ph_programme/eval2003_2008_en.htm. 2. Bendroji informacija Europos bendrijos steigimo sutarties 152 straipsnyje numatyta, kad žmonių sveikatos aukšto lygio apsauga užtikrinama nustatant ir įgyvendinant visų sričių Bendrijos politiką ir veiklą. Šios nacionalinę politiką papildančios programos paskirtis – padėti siekti Sutartyje nustatyto tikslo. Bendrieji programos tikslai: - gerinti informaciją ir žinias apie sveikatą, reikalingas visuomenės sveikatos apsaugai tobulinti; - stiprinti gebėjimą skubiai ir koordinuotai reaguoti į grėsmes sveikatai; - skatinti sveikatingumą ir užkirsti kelią ligoms imantis kovos su sveikatai žalingais veiksniais priemonių visose Bendrijos politikos srityse ir veikloje. Todėl ši programa skirta: - aukštam žmonių sveikatos apsaugos lygiui užtikrinti plėtojant visų sričių Bendrijos politiką bei veiklą ir šiam tikslui pasitelkiant integruotą ir tarpsektorinę sveikatos strategiją; - sveikatos priežiūros skirtumams mažinti; - valstybių narių bendradarbiavimui Sutarties 152 straipsnyje nurodytose srityse skatinti. 3. Metodika Vertinimas buvo pagrįstas keliais duomenų rinkimo metodais, visų pirma dokumentų analize, projektų vadovų tyrimu, pokalbiais su įvairiomis suinteresuotosiomis šalimis, duomenų archyvų analize ir projektų duomenų bazės analize. Atliekant vertinimą daugiausia dėmesio skirta 2003–2005 m. bendrai finansuotiems projektams, kurie atrinkti kasmet skelbiant kvietimus teikti paraiškas ir kurie atitiko pagrindinę programoje nustatytą veiklą. Kvietimams teikti paraiškas skirtos lėšos sudarė didžiąją dalį veiklos biudžeto lėšų. Kadangi tai buvo tarpinis vertinimas, jį atliekant dauguma projektų dar tik buvo pradedama vykdyti. Tai reiškia, kad vertintojai negalėjo tiksliai nustatyti, kokiu mastu buvo įgyvendinti programos tikslai vykdant 2003–2005 m. bendrai finansuotus projektus, atrinktus pagal kvietimą teikti paraiškas. Atsižvelgiant į šiuos apribojimus, toliau nurodomi vertinant nagrinėti klausimai, susiję su visuomenės sveikatos programa (2003–2008 m.). 4. Vertinimo sritys ir klausimai Toliau pateikiami konkretūs vertinti klausimai. Aktualumas : programos tikslų ryšys su suinteresuotųjų šalių poreikiais. Veiksmingumas : kokiu mastu buvo įvykdyti Sprendime dėl programos ir metiniuose darbo planuose nustatyti tikslai; kokiu mastu vykdant programą buvo tinkamai įgyvendinti metiniuose darbo planuose ir Sprendime dėl programos nustatyti prioritetai; kokiu mastu vykdant programą buvo papildoma nacionalinė politika (Europos lygmeniu suteikta papildomos naudos) siekiant pagrįstomis sąnaudomis apsaugoti žmonių sveikatą ir gerinti visuomenės sveikatą. Našumas : ar laiku skirti ištekliai, ar pakankamas jų kiekis, ar tinkama kokybė ir ar jie ekonomiškai veiksmingi; programos organizacinės sistemos ir struktūros, susijusios atsakomybės ir bendro valdymo pajėgumo, susijusio su pasiektais rezultatais, analizė; taikyti programos įgyvendinimo metodai. Nuoseklumas ir papildomumas : kokiu mastu užtikrinamas pagal programą įgyvendinamų priemonių ir kitos ES politikos bei veiklos nuoseklumas ir papildomumas (pvz., regioninė politika, moksliniai tyrimai, statistikos programos, darbo politika ir kt.). Priimtinumas : kokiu mastu suinteresuotosioms šalims bendrai yra priimtina visuomenės sveikatos politika ir tai, kaip pagal programą ši politika įgyvendinama. Stebėsena : programoje nustatytos veiklos dabartinės stebėsenos sistemos tinkamumas. Tvarumas : kokiu mastu programos rezultatų ilgalaikiškumas bus užtikrinamas vidutiniu ir ilguoju laikotarpiu, t. y. pasibaigus ES teikiamam finansavimui. 5. Rezultatai Toliau pateikiami svarbiausi šio vertinimo rezultatai. 5.1. Aktualumas Projektų vadovų tyrimas ir pokalbiai su įvairių suinteresuotųjų šalių grupėmis parodė, jog suinteresuotosios šalys aiškiai suvokia, kad programa yra naudinga ir joms, ir ES piliečiams. Nurodyta tokia svarbi nauda – kuriami tinklai, dalijamasi žiniomis ir gerąja patirtimi, bendradarbiaujama Europos mastu ir stiprinami gebėjimai. 5.2. Veiksmingumas Tyrimai parodė, kad manoma, jog projektais padedama įgyvendinti Sprendimo dėl programos ir darbo planų tikslus. „Manoma, kad projektai atrinkti laikantis aiškių ir skaidrių vertinimo procedūrų, paskelbtų Oficialiajame leidinyje; tai sustiprina nuomonę, kad finansuoti tik tinkami projektai. Matyti, kad per šį procesą vertintojai skaidriai naudojo tinkamus kriterijus – šį įspūdį patvirtina iš tyrimų ir pokalbių gauti įrodymai.“[2] 5.3. Našumas Nemažai projektų vadovų mano, kad projekto administravimas yra sudėtingas ir biurokratiškas, o projekto pateikimo procedūra yra sudėtinga ir atima daug laiko. 5.4. Nuoseklumas ir papildomumas Skirtingose srityse visuomenės sveikatos programos (2003–2008 m.) ir kitos Bendrijos veiklos sąveika yra nevienoda; manoma, kad itin glaudi sąveika yra visų pirma bioterorizmo, sveikatos sistemų ir vaistų pramonės srityse. 5.5. Priimtinumas Daugeliui pokalbių dalyvių ir suinteresuotųjų šalių visuomenės sveikatos srities Europos intervencinės priemonės yra priimtinos ir jie joms pritaria. Programa suteikia papildomos naudos, nes ji galėtų būti veiksminga nacionalinių vyriausybių ir EB sveikatos politikos sąsaja – ją vykdant būtų lengviau remti ir koordinuoti atitinkamas priemones. 5.6. Stebėsena Vertinant visą pagal programą vykdomą veiklą daugiausia dėmesio skirta bendrai finansuojamų projektų, atrinktų paskelbus kvietimus teikti paraiškas, stebėsenai. Tyrimas ir pokalbiai leidžia manyti, kad projektai stebimi tinkamai. 5.7. Tvarumas Beveik pusė (47 %) tyrime dalyvavusių projektų vadovų mano, kad nutraukus finansinę programos paramą projekto poveikis nenutrūks, o rezultatai bus ilgalaikiai. Respondentų nuomone, tokio ilgalaikiškumo galima siekti naudojantis projekto rezultatais, skleidžiant informaciją (pvz., teikiant visuomenės sveikatos ataskaitas), toliau bendradarbiaujant ir kuriant tinklus su partneriais ir kitomis organizacijomis, vykdant mokymus ir pritraukiant papildomą finansavimą. Vertinimo išvada: akivaizdu, kad bent kai kurių programos dalių poveikis bus akivaizdžiai ilgalaikis. 6. Rekomendacijos Bendras visuomenės sveikatos programos (2003–2008 m.) vertinimas yra teigiamas. Tačiau dėl trijų aspektų – programos, valdymo ir projektų – parengta 18 rekomendacijų. 6.1. Programa Vertinime programos prioritetai apibūdinti kaip sudėtingi. Net jeigu prioritetus galima visiškai pateisinti, jie gali neatspindėti realių suinteresuotųjų šalių ir (arba) ES piliečių poreikių. Reikėtų daugiau dėmesio skirti tikslesniems prioritetams nustatyti, kad jie būtų labiau grindžiami esamais poreikiais. Rekomenduota daugiausia dėmesio skirti didelio poveikio turinčioms svarbioms sritims. 6.2. Valdymas Reikėtų kurti naujų finansavimo metodų, kad būtų teikiama daugiau novatoriškų pasiūlymų. Siaurame suinteresuotųjų šalių rate daug žinoma apie su programa susijusią veiklą, bet ji gali būti aktuali ir didesniam skaičiui subjektų, kurie gali būti nepakankamai informuojami. Vertinime siūloma, kad apie bendrai finansuojamų projektų naudą specialiais pranešimais būtų informuojamos interesų grupės. Atsižvelgiant į tai, kad, be kitų veiksnių, programos įgyvendinimo sėkmė priklauso ir nuo bendradarbiavimo su tarptautinėmis organizacijomis, rekomenduota išlaikyti ir gerinti esamus ryšius su tarptautinėmis organizacijomis. 6.3. Projektai Rekomenduota supaprastinti projektų paraiškų teikimo, paskelbus kvietimą teikti paraiškas, tvarką. Vertinime siūloma kontroliuoti ir riboti vertintinų pasiūlymų skaičių naudojantis netiesioginio, uždaro ir neoficialaus konkurso galimybėmis. Vertinimo išvada: projektų įgyvendinimo pažangą reikėtų stebėti atsižvelgiant į programos prioritetus. 7. Komisijos pastabos dėl vertinimo išvadų 7.1. Programa Vertinime programos prioritetai apibūdinti kaip sudėtingi. Net jeigu šie prioritetai visiškai pateisinami, jie galėjo neatspindėti realių suinteresuotųjų šalių ir (arba) ES piliečių poreikių. Pradėta keletas iniciatyvų siekiant supaprastinti ir suskirstyti pagal prioritetus visuomenės sveikatos programos veiklą, pvz., visuomenės sveikatos programos (2003–2008 m.) analizė ir daugiametis planavimas. Tai padės nustatyti naujos sveikatos programos, t. y. antrosios Bendrijos veiksmų programos sveikatos srityje (2008–2013 m.)[3], kiekvienų metų prioritetus, nustatyti suinteresuotųjų šalių poreikius ir apibrėžti konkrečius tikslus. Taip naujoji sveikatos programa bus tiksliau apibrėžta – bus sumažintas veiklos rūšių skaičius ir aiškiau suformuluoti prioritetai. Be to, bus pradėtos platesnio masto naujoviškos konsultacijos siekiant apibrėžti metinių darbo planų prioritetus, spręsti ES piliečių realių poreikių klausimą ir geriau informuoti suinteresuotąsias šalis apie programą. Bus konsultuojamasi su keliomis suinteresuotųjų šalių grupėmis siekiant nustatyti, kokios veiklos sritys jiems yra svarbios. 7.2. Valdymas Dėl galimybių diegti naujus finansavimo metodus reikia pabrėžti, kad antroje sveikatos programoje (2008–2013 m.) pateikiama įvairesnių finansavimo priemonių. Tai: - veiksmų, kurie skirti programos tikslui siekti, bendras finansavimas (iki 60 % projekto išlaidų); - nevyriausybinių organizacijų arba specializuotų tinklų veiklos išlaidų bendras finansavimas (iki 60 % reikalavimus atitinkančių išlaidų); - Bendrijos ir vienos arba daugiau valstybių narių teikiamas viešųjų įstaigų ar nevyriausybinių organizacijų bendras finansavimas (iki 50 % išlaidų); - bendri veiksmai, vykdomi kartu su kitomis Bendrijos programomis. Projektų rezultatai bus viešinami naudojant atitinkamas priemones, pritaikytas prie skirtingų rūšių auditorijos. Toliau bus skiriama dėmesio projekto tvarumui užtikrinti. Siekiant atidžiau stebėti, kaip įgyvendinami projektai, galima būtų naudoti rezultatų rodiklius. Įgyvendinus projektą reikėtų įvertinti realius paramos gavėjo rezultatus. Taip siekiama patikrinti, kaip galutinės ataskaitos atitinka projekto pradžios lūkesčius. Apie pagal programą vykdomą veiklą bus informuojama plačiau negu anksčiau. Tam parengta visapusiška strategija. Skatinama įgyvendinti naujas iniciatyvas, o jau esamos iniciatyvos išplėstos, pvz., e. informacinių biuletenių siuntimas ir interneto naudojimas (Sveikatos ir vartotojų apsaugos GD svetainė, ES visuomenės sveikatos portalas ir „Sveikata–ES“ e. informacinis biuletenis, Visuomenės sveikatos vykdomosios įstaigos svetainė), informacijos dienos (rengiamos Liuksemburge ir nacionalinės informacijos dienos), tolesnė nacionalinių centrų tinklo plėtra ir nauji su sveikata susiję leidiniai. Komisija daugiau bendradarbiaus su tarptautinėmis organizacijomis, pvz., PPO ir EBPO, sudarydama susitarimus dėl tiesioginių subsidijų. 7.3. Projektai Reikėtų supaprastinti projektų paraiškų teikimo pagal kvietimą teikti paraiškas tvarką. Taip jau padaryta paskelbus 2007 m. kvietimą teikti paraiškas; taip bus daroma ir toliau įgyvendinant antrą sveikatos programą (2008–2013 m.). Be to, 2007 m. buvo persvarstyti vertinimo kriterijai, susiję su kvietimu teikti paraiškas. 2006 m. visuomenės sveikatos vykdomajai įstaigai atlikus vertinimą, 2007 m. vasario 12 d. buvo priimtas Komisijos sprendimas, nustatantis bendruosius Visuomenės sveikatos programos veiksmų atrankos ir finansavimo principus bei kriterijus[4]. Persvarstyti atrankos kriterijai, kad vertinimo procesas būtų skaidresnis, o pareiškėjams būtų suteikta daugiau informacijos apie tai, ko iš projektų tikimasi. Išsamiai aprašyti atrankos kriterijai, o kai kurie aspektai apibūdinti išsamiau negu anksčiau, pvz., kaip suprantama geografinė aprėptis; partnerysčių kokybė ir vaidmuo, susijęs su kvietimu teikti paraiškas; Europos lygmeniu teikiama papildoma nauda; biudžetas ir finansų valdymas. Komisija nurodo, kad tais atvejais, kai naudojant vertinime siūlomas priemones siekiama riboti pasiūlymų skaičių pagal kvietimą teikti paraiškas, remiantis finansinėmis taisyklėmis turi būti rengiamas tiesioginis konkursas. Uždaro konkurso rengimas visuomenės sveikatos srityje nebūtų privalumas, o rengiant neoficialius konkursus neužtikrinamas nešališkumas ir vienodas požiūris. Paramos gavėjai bus raginami nurodyti, kaip dėl jų pasiūlymų pagerės Europos piliečių sveikata, pateikiant, jeigu įmanoma, atitinkamus rodiklius, pvz., sveikų gyvenimo metų rodiklį[5], ir kaip bus sumažinta sveikatos priežiūros skirtumų ES valstybėse narėse ir regionuose. 8. IšVADOS Šiame tarpiniame vertinime padarytos daugiausia teigiamos išvados ir nurodytos kelios sritys, į kurias rekomenduojama atkreipti dėmesį toliau įgyvendinant visuomenės sveikatos programą (2003–2008 m.) ir rengiant antrą sveikatos programą (2008–2013 m.). Tai buvo išsamus vertinimas, trukęs ilgą laikotarpį – nuo planavimo etapo iki ataskaitos užbaigimo. Jis atliktas vėlyvu politikos įgyvendinimo etapu, kad būtų galima priimti sprendimą dėl esminio visuomenės sveikatos programos (2003–2008 m.) persvarstymo; 2008 m. sausio 1 d. ši programa buvo panaikinta įsigaliojus antrajai Bendrijos veiksmų visuomenės sveikatos srityje programai (2008–2013 m.). Tačiau į vertinimo rezultatus, kiek įmanoma, buvo iškart atsižvelgta, siekiant patobulinti likusią programos dalį (2003–2008 m.). Komisija kreips ypatingą dėmesį į šio vertinimo rekomendacijas įgyvendindama antrąją sveikatos programą (2008–2013 m.). [1] 2002 m. rugsėjo 23 d. Europos Parlamento ir Tarybos sprendimas Nr. 1786/2002/EB, patvirtinantis Bendrijos veiksmų visuomenės sveikatos srityje programą (2003–2008 m.), OL L 271, 2002 10 9, p. 1. [2] RAND Interim Evaluation of the Public Health Programme (2003–2008), Final Report , p.100–101. [3] 2007 m. spalio 23 d. Europos Parlamento ir Tarybos sprendimas Nr. 1350/2007/EB dėl antrosios Bendrijos veiksmų programos sveikatos srityje (2008–2013 m.), OL L 301, 2007 11 20, p. 3. [4] OL L 46, 2007 2 16, p. 45–50. [5] http://ec.europa.eu/health/ph_information/indicators/lifeyears_en.htm.